**Kokkuvõte Liivamäe küla Oru tee 7 maaüksuse DP avalikust arutelust**

Jõelähtme 05.09.2023

Algus: 15.00

Juhatas:

Osavõtjad: (koos andmetega eraldi lehel vt lisa 1)

Martti Grüner, Vanasauna tee 50 omanik

Kadri Lill, Vanasauna tee 48 omanik

Ardi Sillaorg, Vanasauna tee 46 omanik

Stina Metsis, OÜ Stuhh AB , planeerija

Leho Kure, Jõelähtme VV, vallasekretär

Tiina Skolimowski, Jõelähtme VV, planeeringuspetsialist

**Arutati**

Kohale tulnud naabermaaüksuste Vanasauna tee 46, 48 ja 50 omanikud olid kolm kaheksast puudutatud isikust, kes esitasid detailplaneeringu avaliku väljapaneku ajal (14.08.–28.08.) jooksul arvamusi ja ettepanekuid koostatavale detailplaneeringu lahendusele.

Arvamused ja ettepanekud puudutasid valdavalt detailplaneeringuga kavandatavat jalgteed, mis saab alguse Uuesauna teelt, läbib planeeringuala ja jõuab välja Vanasauna tee 52 mänguplatsini. Peamine vastuseis tekkis uue jalgtee kavandamise osas üldse, selle ettenähtud asukohas ja seda olukorras, kui piirkonna elanikel on pretensioone olemasolevate teede, jalakäijate teede seisukorra ja heakorra osas.

Sama teema kerkis ka avalikul arutelul ülesse ja valdav seisukoht oli, et kavandatav jalgtee kahjustab eelkõige Vanasauna tee 46, 48 ja 50 omanike huve, vähendab privaatsustunnet ning koos olemasolevate teedega tekitavad olukorra, kus maaüksused on tulevikus kahest, kuni kolmest küljest ümbritsetud avalike teedega.

Vallasekretär selgitas ja põhjendas detailplaneeringu koostamisel valitud lähtekohti ja valitud lahendusi sh seda otsust, miks uus kergliiklustee on planeeritavale Oru tee 7 maaüksusele selliselt kavandatud. *(Alus* *Inseneribüroo Stratum koostatud „Jõelähtme vald, Vanasauna asumi ja lähiala detailplaneeringute liiklusanalüüs“, 2022 ja sellele lisatud teedevõrgu skeem koos ettepankutega.).*

Liiklusuuringust tulenevalt on Oru tee 7 arenguala liikluslahendus töötatud välja viisil, kus piiratakse autodega läbisõiduvõimalusi, küll aga parandatakse kergliiklejate - jalakäijad, ratturid jne liikumisvõimalusi. Kavandatav jalgtee ühendaks piirkonna kahte laste mänguväljakut ja võimaldaks turvalist liiklemist kogu piirkonna lastele, nende vanematele jalgsi.

Avalikul arutelul tõstatasid veelkord naabermaaüksute omanikud küsimuse, et kelle tarvis sedalaadi teed kavandatakse, kui on võimalik kasutada olemasolevaid teid ja Oru tee 7 maaüksusele kavandatavat sõidutee lõiku jõudmaks kooli, lasteaeda ja ka mänguplatsideni. Naabermaaüksuste omanikud tõid välja veel lisa põhjendusi jalgtee kavandamise vastu sh turvalisuse vähenemist, kuna piirkonnas saavad lisaks lastele ja nende vanematele liikuda võõrad, sh ka need, kes ei tarvitse olla heade kavatsustega. Samuti täpsustati kavandatava jalgtee laiust, konstruktsiooni, valgustatust ja hilisemat hooldust.

Planeerija selgitab oma poolt, et nimetatud jalgtee kasutus saab olema laiem kui kahe mänguplatsi vahel liikumine: nt hakkab teenindama jalgsi juurdepääsu võimalust ka piirkonna elanike omavahelisel suhtlemisel, üksteisele külla minekul jne.

Vallasekretär küsib arutelul osalenud puudutatud isikutelt, et kas oleks mõeldav saavutada kompromiss kavandatava jalgtee teemal, kui planeerija muudab planeeringu joonist viisil, et tee lõik nihkuks Vanasauna tee 46, 48 ja 50 kinnistute kohal põhja suunas ja hakkaks kulgema kavandatavate elamukruntide (joonisel pos nr 4, 6 ja 7) vahelt.

Toimus arutelu ettepanekust tulenevalt, mille tulemusena nõustusid maaomanikud, et kui selle jalgtee rajamine on ilmtingimata vajalik, siis nimetaud alternatiiv oleks neile sobivam.

Lepiti kokku, et valla poolt räägitakse läbi Oru tee 7 maaüksuse detailplaneeringust huvitatud isikuga kavast muuta vastuvõetud detailplaneeringu lahendust jalgtee nihutamise osas uude asukohta.

Vallasekretär tõi välja kolm võimalikku varianti antud detailplaneeringuga edasiminekul:

1. Vallavalitsus loobub planeeringus kavandatud jalgteest.
2. Vallavalitsus ei nõustu ega võta arvesse avaliku väljapaneku ajal esitatud vastuväiteid, põhjendab väljatöötatud planeeringulahendusi ja saadab planeeringu algse lahendusega Regionaal- ja Põllumajandusministeeriumisse järelevalvesse.
3. Huvitatud isik, puudutatud isikud nõustuvad alternatiivse jalgtee asukoha ettepanekuga, kus see on nihutatud esialgsest põhja poole. Vastuväiteid esitanud isikud võtavad oma vastuväited tagasi ja detailplaneering kehtestatakse uue lahendusega.

Vallasekretär selgitas veel, et vallavalitsus põrkub detailplaneeringute menetlemisel kokku sageli olukorraga, kus osa piirkonna elanikest, puudutatud isikud on vastu uutele arendustele, tuues põhjenduseks, et olukord muutub võrreldes sellega, kui nad kinnistu soetasid ja /või planeeringu realiseerumisel lisandub olemasolevate kinnistu omanikele eeldatavalt uusi häiringuid. Liivamäe külas sh Oru tee 7 planeeringuala lähiümbruses on toimunud ja toimumas uute kruntide kavandamine ja hiljem ka elanike lisandumine. Siit tulenevalt on oluline, et läbi koostatavate detailplaneeringute saavutatakse tasakaal era- ja avalike huvide vahel.

**Otsustati**

Jõelähtme Vallavalitsus, huvitatud isik, puudutatud isikud nõustuvad Oru tee 7 detailplaneeringus kavandatava alternatiivse jalgtee ettepanekuga, mis on nihutatud uude asukohta, joonisel pos nr 4, 6 ja 7 kruntide vahele. Kohal viibinud vastuväiteid esitanud isikud võtavad oma vastuväited tagasi ja detailplaneering kehtestatakse uue lahendusega.

Vastuväiteid esitanute kirjades väljatoodud igapäevaste (heakorra) probleemide korral on soovitatav koheselt pöörduda valla vastava ametniku poole või saata kiri kantselei e-aadressile.